CELEX: 32020D1782
Language: lt
Date: 1606262400000
Title: Europos Parlamento ir Tarybos sprendimas (ES) 2020/1782 2020 m. lapkričio 25 d. kuriuo iš dalies keičiamas Sprendimas Nr. 573/2014/ES dėl valstybinių užimtumo tarnybų (VUT) bendradarbiavimo stiprinimo (Tekstas svarbus EEE)

2020 11 30   
               
               
                  LT
               
               
                  Europos Sąjungos oficialusis leidinys
               
               
                  L 400/7
               
            
         EUROPOS PARLAMENTO IR TARYBOS SPRENDIMAS (ES) 2020/1782
         2020 m. lapkričio 25 d.
         kuriuo iš dalies keičiamas Sprendimas Nr. 573/2014/ES dėl valstybinių užimtumo tarnybų (VUT) bendradarbiavimo stiprinimo
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 149 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         pasikonsultavę su Regionų komitetu,
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     Europos Parlamento ir Tarybos sprendimu Nr. 573/2014/ES (3) laikotarpiui nuo 2014 m. birželio 17 d. iki 2020 m. gruodžio 31 d. įsteigiamas Europos valstybinių užimtumo tarnybų tinklas (toliau – Tinklas);
                  
               
                     (2)
                  
                  
                     Tinklo tikslas – modernizuoti ir stiprinti valstybines užimtumo tarnybas (toliau – VUT) siekiant didinti jų pajėgumą, gerinti jų paslaugų kokybę ir didinti jų veiksmingumą bei efektyvumą. Tai būtų pasiekta sukuriant platformą, kurioje Sąjungos lygmeniu būtų galima palyginti jų veiklos rezultatus, nustatyti geriausią praktiką ir sukurti tarpusavio mokymosi sistemą, siekiant prisidėti prie deramo darbo ir įtraukių bei tvarių darbo vietų kūrimo. Tinklas taip pat siekia suteikti VUT daugiau galimybių padėti plėtoti novatorišką, į ateitį orientuotą ir įrodymais grindžiamą politiką vadovaujantis susijusiomis Sąjungos politikos iniciatyvomis ir Europos Sąjungos sutarties 3 straipsnio 3 dalyje išdėstytais ekonominiais, socialiniais ir užimtumo tikslais;
                  
               
                     (3)
                  
                  
                     Tinklas buvo labai svarbus skatinant tolesnį valstybių narių bendradarbiavimą VUT atsakomybės srityse, taip pat prisidedant prie VUT modernizavimo ir stiprinimo. Sprendimo Nr. 573/2014/ES įgyvendinimo vertinimas rodo, kad Tinklas padarė teigiamą poveikį, ir nustato tai, ko išmokta remiantis įvairia veikla ir patirtimi. Be to, Tinklas padidino savo pajėgumą ir parengė novatoriškais įrodymais pagrįstas užimtumo politikos įgyvendinimo priemones;
                  
               
                     (4)
                  
                  
                     siekiant pasinaudoti iki šiol pasiektais rezultatais ir toliau skatinti VUT bendradarbiavimą, Tinklo veikimo laikotarpis turėtų būti pratęstas iki 2027 m. gruodžio 31 d.;
                  
               
                     (5)
                  
                  
                     Tinklas turėtų stiprinti savo narių bendradarbiavimą ir kurti bendras iniciatyvas, skirtas keistis informacija ir geriausios praktikos pavyzdžiais visose VUT veiklos srityse, teikdamas lyginamąsias analizes ir konsultacijas bei skatindamas novatoriškas įdarbinimo iniciatyvas. Tame kontekste, kai tinkama, reikėtų atkreipti dėmesį į VUT bendradarbiavimą siekiant sudaryti palankesnes sąlygas asmenų, kuriems taikomos Sąjungos socialinės apsaugos sistemų koordinavimo taisyklės, integracijai ir pagalbai jiems. Tinklo veikla turėtų sudaryti sąlygas atlikti įtraukų, įrodymais pagrįstą ir į rezultatus orientuotą visų VUT palyginimą, kad būtų galima nustatyti geriausios praktikos pavyzdžius jų veiklos srityse, prisidedant prie geresnio užimtumo paslaugų parengimo ir teikimo konkrečiose jų kompetencijos srityse. Tinklo iniciatyvomis turėtų būti didinamas VUT veiksmingumas ir prisidedama prie efektyvesnio viešųjų lėšų naudojimo;
                  
               
                     (6)
                  
                  
                     Tinklas turėtų remti Europos socialinių teisių ramsčio, į kurio principus įtrauktas aktyvios paramos užimtumui teikimas, įgyvendinimą. Jis taip pat turėtų prisidėti prie socialiniu požiūriu teisingo perėjimo prie žaliosios ekonomikos ir prie atitinkamų Jungtinių Tautų darnaus vystymosi tikslų principų ir siekių įgyvendinimo, skatindamas integracinį ir tvarų ekonomikos augimą ir užimtumą bei deramą darbą visiems;
                  
               
                     (7)
                  
                  
                     Tinklas turėtų ir toliau intensyvinti ir stiprinti sistemingą ir struktūrinį bendradarbiavimą su kitais atitinkamais darbo rinkos suinteresuotaisiais subjektais, įskaitant, visų pirma, užimtumo, socialinės politikos, lyčių lygybės, švietimo ir mokymo srityse veikiančias Sąjungos agentūras, taip pat su socialiniais partneriais, paslaugų teikėjais užimtumo ir socialinių reikalų srityse, pažeidžiamoms grupėms atstovaujančiomis organizacijomis ir vietos bei regioninėmis valdžios institucijomis, kad būtų skatinama sinergija, keičiamasi geriausios praktikos pavyzdžiais ir, kai aktualu, užtikrinama nuosekli politikos sistema;
                  
               
                     (8)
                  
                  
                     VUT vaidmuo teikiant veiksmingesnes paslaugas darbo ieškantiems asmenims ir įmonėms turėtų būti tinkamai remiamas nacionaliniu ir, kai aktualu, regioniniu lygiu, skiriant pakankamai žmogiškųjų išteklių ir finansinę paramą darbuotojų mokymui ir įrangai. Valstybės narės turėtų suteikti VUT būtinus išteklius, kad VUT galėtų sėkmingai spręsti ekonomikos skaitmeninimo, kintančių darbo modelių, įskaitant besiformuojančias platformų ekonomikas, ir visuomenės bei demografinių pokyčių klausimus;
                  
               
                     (9)
                  
                  
                     Sąjungos finansinė parama Tinklui turėtų būti teikiama pagal 2021–2027 m. daugiametę finansinę programą;
                  
               
                     (10)
                  
                  
                     Tinklas ir jo iniciatyvos turėtų būti finansuojami laikantis Sąjungos finansinio planavimo ir neviršijant Europos Parlamento ir Tarybos nustatytų asignavimų;
                  
               
                     (11)
                  
                  
                     Tinklo parengtiems arba tarpusavio mokymosi veikloje nustatytiems ir atskirose VUT įgyvendinamiems projektams finansuoti valstybės narės turėtų galėti pasinaudoti pagal atitinkamas Sąjungos programas skiriamomis lėšomis;
                  
               
                     (12)
                  
                  
                     siekiant užtikrinti nenutrūkstamą Tinklo veiklos tęstinumą, šis sprendimas turėtų būti taikomas nuo 2021 m. sausio 1 d.;
                  
               
                     (13)
                  
                  
                     todėl Sprendimas Nr. 573/2014/ES turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas Nr. 573/2014/ES iš dalies keičiamas taip:
            
                        1)
                     
                     
                        1 straipsnio pirma pastraipa pakeičiama taip:
                        „Laikotarpiui nuo 2021 m. sausio 1 d. iki 2027 m. gruodžio 31 d. įsteigiamas Sąjungos valstybinių užimtumo tarnybų (toliau – VUT) tinklas (toliau – Tinklas). Tinklas vykdo 4 straipsnyje nustatytas iniciatyvas.“;
                     
                  
                        2)
                     
                     
                        3 straipsnis iš dalies keičiamas taip:
                        
                                    a)
                                 
                                 
                                    įžanginė formuluotė pakeičiama taip:
                                    „Šio sprendimo tikslas – pasitelkiant tinklą skatinti valstybių narių bendradarbiavimą užimtumo klausimais VUT atsakomybės srityse, kad būtų prisidėta prie Sąjungos užimtumo politikos įgyvendinimo. Tai taip pat padės įgyvendinti Europos socialinių teisių ramsčio principus, prisidėti prie Europos žaliojo kurso tikslų ir siekti Jungtinių Tautų darnaus vystymosi tikslų, tokiu būdu remiant:“;
                                 
                              
                                    b)
                                 
                                 
                                    a punktas pakeičiamas taip:
                                    
                                                „a)
                                             
                                             
                                                visas pažeidžiamas socialines grupes, kurių nedarbo lygis yra aukštas, ypač vyresnio amžiaus darbuotojus ir nesimokantį, nedirbantį ir mokymuose nedalyvaujantį jaunimą (toliau – NEET), taip pat neįgaliuosius ir asmenis, patiriančius diskriminaciją dėl daugialypių pagrindų;“;
                                             
                                          
                              
                                    c)
                                 
                                 
                                    c ir d punktai pakeičiami taip:
                                    
                                                „c)
                                             
                                             
                                                darbo rinkų veikimo gerinimą ir jų įtraukumą;
                                             
                                          
                                                ca)
                                             
                                             
                                                lyčių lygybę;
                                             
                                          
                                                d)
                                             
                                             
                                                įgūdžių trūkumų nustatymą ir informacijos apie jų mastą ir vietą teikimą, taip pat darbo ieškančių asmenų įgūdžių ir darbdavių poreikių atitikties gerinimą, be kita ko, nustatant profesinio mokymo poreikius, taip pat darbo ieškančių asmenų įsidarbinamumą ir vykdant nedarbo prevenciją, pavyzdžiui, teikiant profesinio orientavimo ir mokymo paslaugas;“;
                                             
                                          
                              
                  
                        3)
                     
                     
                        4 straipsnio 1 dalis iš dalies keičiama taip:
                        
                                    a)
                                 
                                 
                                    a punkto i papunktis pakeičiamas taip:
                                    
                                                „i)
                                             
                                             
                                                indėlis į visų amžiaus grupių, lyties grupių ir pažeidžiamų grupių nedarbo lygio mažinimą;“;
                                             
                                          
                              
                                    b)
                                 
                                 
                                    c punktas pakeičiamas taip:
                                    
                                                „c)
                                             
                                             
                                                prisideda prie VUT modernizavimo ir stiprinimo svarbiose srityse atsižvelgiant į Sąjungos užimtumo ir socialinę politiką bei turint omenyje Europos socialinių teisių ramstį, Europos žaliąjį kursą ir Jungtinių Tautų darnaus vystymosi tikslus, taip pat iššūkius, susijusius su skaitmeninimu, kintančiu darbo pasauliu ir kintančiais darbo modeliais, taip pat demografiniais pokyčiais;“;
                                             
                                          
                              
                                    c)
                                 
                                 
                                    f ir g punktai pakeičiami taip:
                                    
                                                „f)
                                             
                                             
                                                priima ir įgyvendina savo metinę darbo programą, kurioje nustato savo darbo metodus, siektinus rezultatus ir išsamią informaciją, susijusią su lyginamojo mokymosi įgyvendinimu, taip pat sklaidos ir bendradarbiavimo strategijas;
                                             
                                          
                                                g)
                                             
                                             
                                                skatina taikyti geriausią praktiką, susijusią su NEET nustatymu, iniciatyvų, kuriomis siekiama užtikrinti, kad tas jaunimas įgytų įgūdžių, kurie yra būtini norint patekti į darbo rinką ir joje likti, plėtojimu ir su ilgalaikių bedarbių bei kitų pažeidžiamų grupių integracija į darbo rinką, ir ja dalijasi.“;
                                             
                                          
                              
                  
                        4)
                     
                     
                        5 straipsnis pakeičiamas taip:
                        
                           „5 straipsnis
                           Bendradarbiavimas
                           Tinklas plėtoja bendradarbiavimą su atitinkamais darbo rinkos suinteresuotaisiais subjektais, įskaitant kitus užimtumo ir socialinių paslaugų teikėjus ir socialinius partnerius, ir, kai tinkama, užimtumo, socialinės politikos, lyčių lygybės ir švietimo bei mokymo srityse veikiančias Sąjungos agentūras, bedarbiams ar kitoms pažeidžiamoms grupėms atstovaujančias organizacijas, lygybės įstaigas, profesinio mokymo organizacijas, užimtumo ir teisingos pertvarkos srityse dirbančias NVO, regionines ir vietos valdžios institucijas, įtraukdamas juos į atitinkamą Tinklo veiklą ir susitikimus bei keisdamasis su jais informacija ir duomenimis. Kai tinkama, Tinklas gali keisti geriausios praktikos pavyzdžiais su atitinkamomis trečiųjų valstybių valstybinėmis užimtumo tarnybomis.“;
                        
                     
                  
                        5)
                     
                     
                        6 straipsnio 5 dalis pakeičiama taip:
                        
                           „5.   Valdybai padeda Komisijos skiriamas ir joje įsikūręs sekretoriatas. Sekretoriatas, bendradarbiaudamas su pirmininku ir pirmininko pavaduotojais, atlieka su valdybos posėdžiais susijusį parengiamąjį darbą, rengia Tinklo metinę darbo programą ir metinę ataskaitą. Sekretoriatas glaudžiai bendradarbiauja su Užimtumo komiteto sekretoriatu siekdamas koordinuoti iniciatyvas ir stiprinti Tinklo ir Užimtumo komiteto bendradarbiavimą.“;
                        
                     
                  
                        6)
                     
                     
                        7 straipsnis pakeičiamas taip:
                        
                           „7 straipsnis
                           Finansinė parama
                           Šiam sprendimui įgyvendinti būtini bendrieji ištekliai skiriami pagal 2021–2027 m. daugiametę finansinę programą, kurios metinius asignavimus tvirtina Europos Parlamentas ir Taryba, neviršydami finansinės programos ribų.“;
                        
                     
                  
                        7)
                     
                     
                        9 straipsnio 2 dalis pakeičiama taip:
                        
                           „2.   „8 straipsnyje nurodyti įgaliojimai priimti deleguotuosius aktus Komisijai suteikiami iki 2027 m. gruodžio 31 d.“;
                        
                     
                  
                        8)
                     
                     
                        10 straipsnis pakeičiamas taip:
                        
                           „10 straipsnis
                           Peržiūra
                           Ne vėliau kaip 2026 m. rugsėjo 30 d. Komisija pateikia Europos Parlamentui, Tarybai, Europos ekonominių ir socialinių reikalų komitetui bei Regionų komitetui šio sprendimo vertinimo ataskaitą. Toje ataskaitoje, inter alia, įvertinama, kokiu mastu Tinklas prisidėjo siekiant 3 straipsnyje išdėstytų tikslų.“
                        
                     
                  
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Priimta Briuselyje 2020 m. lapkričio 25 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2019 m. spalio 30 d. nuomonė (dar nepaskelbta Oficialiajame leidinyje).
         
            (2)  2020 m. lapkričio 11 d. Europos Parlamento pozicija (dar nepaskelbta Oficialiajame leidinyje) ir 2020 m. lapkričio 18 d. Tarybos sprendimas.
         
            (3)  2014 m. gegužės 15 d. Europos Parlamento ir Tarybos sprendimas Nr. 573/2014/ES dėl valstybinių užimtumo tarnybų (VUT) bendradarbiavimo stiprinimo (OL L 159, 2014 5 28, p. 32).